Návrh na predloženie pasportizácie majetku štátu ako podkladu pre rozhodovanie o ďalšom postupe privatizácie 

Privatizačný proces v najbližšom, ako aj v ďalšom období sa bude predovšetkým zameriavať na jeho ukončenie v súlade s Programovým vyhlásením vlády SR, v ktorom je deklarovaný cieľ dokončiť proces privatizácie za podmienok ekonomickej výhodnosti pre štát a dodržiavania transparentnosti a pravidiel hospodárskej súťaže, ako aj zabezpečiť presadzovanie záujmov štátu v už sprivatizovaných podnikoch s účasťou štátu a dokončiť druhú etapu privatizácie v zdravotníctve. 

V súvislosti s ďalším postupom privatizácie je však taktiež potrebné prehodnotiť, či vo vlastníctve štátu nezostáva doteraz majetok, ktorý je ešte vhodný na privatizáciu.  

V pôsobnosti jednotlivých rezortných ministerstiev, ako aj ďalších štátnych orgánov sú aj v súčasnosti viaceré štátne podniky a väčší počet štátnych rozpočtových a príspevkových organizácií. O možnosti, resp. potrebe ich privatizácie alebo inej zmeny vlastníctva sa uvažovalo a prebiehali rozsiahle diskusie na úrovni rokovaní porady ekonomických ministrov a vlády SR už v predchádzajúcom období (minimálne od roku 1999). Samotné Ministerstvo pre správu a privatizáciu národného majetku SR vo viacerých koncepčných materiáloch z tohto obdobia, predkladaných na rokovania uvedených orgánov, presadzovalo potrebu privatizácie tých štátnych subjektov, ktorých produkciu je možné efektívne zabezpečovať aj neštátnymi subjektmi, resp. ktoré poskytujú trhové tovary a služby  a napriek tomu zostali pod ochranou štátu. Taktiež v rámci materiálu “Audit súladu činností a financovania ústredných orgánov štátnej správy a organizácií v ich pôsobnosti” z augusta 2000 bola odporučená zmena vlastníckych vzťahov u viacerých štátnych rozpočtových a príspevkových organizácií. Snahy zaradiť ďalšie štátne subjekty do privatizácie však narážali na nesúhlas väčšiny rezortných ministerstiev, ktoré opakovane trvali na nutnosti zachovania štátnej formy vlastníctva subjektov v ich pôsobnosti a túto zdôvodňovali rôznymi argumentmi.  

Pre zabezpečenie doprivatizovania majetku štátu, ktorý by bol ešte vhodný na zmenu vlastníckych vzťahov touto formou, oslovilo v novembri 2002 Ministerstvo pre správu a privatizáciu národného majetku SR listom ministra všetky rezorty a zriaďovateľské orgány, aby prehodnotili a navrhli na zaradenie do privatizácie ďalšie štátne podniky a štátne rozpočtové a príspevkové organizácie v ich zakladateľskej a zriaďovateľskej pôsobnosti. Návrhy na zaradenie konkrétnych subjektov do privatizácie sme však obdržali len z Ministerstva obrany SR (1 štátny podnik) a z Úradu pre normalizáciu, metrológiu a skúšobníctvo SR (1 štátny podnik a 2 štátne organizácie). Zostávajúcich trinásť oslovených rezortných ministerstiev nenavrhlo do privatizácie žiadny subjekt. V listoch doručených z týchto rezortov bolo uvádzané, že v ich pôsobnosti sa buď nenachádzajú žiadne subjekty vhodné na privatizáciu, alebo u konkrétnych štátnych subjektov bolo zdôvodňované, prečo nemôžu byť privatizované, resp. navrhovali presunúť zaradenie do privatizácie ďalších subjektov na neskoršie obdobie.  

	Z vyššieuvedeného vyplýva, že oslovenie rezortov na zaradenie ďalších subjektov do privatizácie neprinieslo očakávaný výsledok. Pritom, ako sme už uviedli, v správe niektorých rezortov sa nachádza určitý podiel majetku štátu organizačne usporiadaný v podobe štátnych podnikov, o ktorých privatizácii by ešte bolo možné uvažovať. Ďalej tiež mnohé štátne rozpočtové a príspevkové organizácie, ktoré sú doteraz v pôsobnosti rezortných ministerstiev a ďalších štátnych orgánov, sa zaoberajú činnosťami, ktorých odštátnenie by prinieslo ich zefektívnenie a zníženie výdavkov štátneho rozpočtu. 

V nadväznosti na uvedené skutočnosti sme dospeli k záveru, že je potrebné opätovne prehodnotiť existenciu všetkých štátnych subjektov v zakladateľskej a zriaďovateľskej pôsobnosti rezortných ministerstiev a ďalších štátnych orgánov, ako aj týmito orgánmi deklarované dôvody nutnosti ich zachovania vo forme štátneho vlastníctva a určiť, ktoré z týchto subjektov budú v ďalšom období zaradené do privatizácie. 

Pre zabezpečenie tejto úlohy je potrebné, aby v prvom kroku rezortné ministerstvá a dotknuté ďalšie štátne orgány spracovali pasportizáciu majetku štátu v ich správe a túto predložili na Ministerstvo pre správu a privatizáciu národného majetku SR. Vzhľadom na závažnosť problematiky navrhujeme, aby dotknutým rezortom a orgánom bola predmetná úloha uložená uznesením vlády.

MSPNM SR predložené podklady následne spracuje do súhrnného materiálu a tento predloží na rokovanie Porady ekonomických ministrov vlády SR, ktorá za účasti príslušných ministrov prerokuje problematiku zaradenia ďalších štátnych subjektov do privatizácie a prijme ďalší postup.